मुझे इस बात का यकीन है कि इंसान के कर्मों की सज़ा उसे इसी जन्म में मिल जाती है, यहाँ भी ऐसा ही हुआ, साधन के मरने के कुछ वर्षों के बाद ही उसके बाप के ऊपर पता नहीं कैसे एक शाम एक पेड़ ही गिर गया था। उसकी न जाने कितनी हड्डियाँ, कितनी पसलियाँ टूट गईं थी, मालूम नहीं, उसकी कमर भी टूट गयी थी। वो सारी रात चीत्कार करता रहा था। उसके इसी पाप को सबने याद रखा था। गाँव वालों ने सब सुन कर अनसुनी कर दी थी, कोई उसे डॉक्टर के पास नहीं ले गया, आख़िरकार चीत्कार करते करते दूसरी सुबह वह हमेशा के लिए शांत हो गया। ये खबर सुन कर मुझे कितनी शान्ति मिली थी मैं बता नहीं सकती। सोचा था मैंने चलो धरती पर एक बोझ कम हुआ।